OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji Po začetku veljavnosti Uredbe št. 1023/2013 o spremembi kadrovskih predpisov z učinkom od 1. januarja 2014 je zdaj cilj tega predloga razrešitev odprtih vprašanj v zvezi s prilagoditvijo stopnje prispevka v pokojninski sistem za leta 2011, 2012 in 2013, da se lahko ustavi postopek, ki še teče pred Sodiščem (C-453/12), in preprečijo nadaljnji spori v zvezi s tem.

Splošno ozadje V skladu s členom 83a(3) kadrovskih predpisov[1] Svet ob petletni aktuarski oceni v skladu s Prilogo XII za ohranitev ravnotežja sistema odloča o stopnji prispevka v sistem in o spremembi upokojitvene starosti. V skladu s členom 83a(4) kadrovskih predpisov Komisija vsako leto pripravi za Svet posodobljeno različico aktuarske ocene v skladu s členom 1(2) Priloge XII. Kadar kaže, da je razlika med stopnjo trenutno veljavnega prispevka in stopnjo, potrebno za ohranitev aktuarskega ravnotežja, najmanj 0,25 točke, Svet v skladu z ureditvijo iz Priloge XII preuči, ali je treba stopnjo posodobiti. V skladu s členom 13 Priloge XII h kadrovskim predpisom je Eurostat predložil poročila na podlagi tam navedenih določb, ki določajo stopnje prispevka, potrebne za ohranitev aktuarskega ravnotežja pokojninskega sistema za leta 2011, 2012 in 2013. V skladu s členom 19 Priloge XIII h kadrovskim predpisom, kakor so bili nazadnje spremenjeni z Uredbo št. 1023/2013 Evropskega parlamenta in Sveta, člen 83a kadrovskih predpisov in Priloga XII h kadrovskim predpisom, kakršna sta veljala pred 1. novembrom 2013, še naprej veljata zgolj za namene kakršne koli prilagoditve, potrebne za izvršitev sodbe Sodišča Evropske unije v skladu s členom 266 PDEU o uporabi navedenih določb.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Posvetovalne metode, glavni ciljni sektorji in splošni profil vprašancev O elementih predloga je bila v skladu z ustreznimi postopki opravljena razprava s predstavniki zaposlenih.

Povzetek in upoštevanje odgovorov Predlog upošteva mnenja strani, ki so se udeležile posvetovanja.

Zbiranje in uporaba strokovnih mnenj

Izračun stopnje prispevka v pokojninski sistem je potrdil aktuarski strokovnjak (zunanji svetovalec).

Ocena učinka Namen tega predloga je prilagoditev stopnje prispevka v pokojninski sistem uradnikov in drugih uslužbencev Evropske unije za leta 2011, 2012 (letna prilagoditev) in 2013 (petletna prilagoditev), da se ohrani aktuarsko ravnotežje sistema. Zakonodaja, kakršna je veljala do konca leta 2013, druge možnosti ni dovoljevala.

3. PRAVNI ELEMENTI PREDLOGA

Zaradi izvršitve sodbe Sodišča v zadevi C-63/12 sta Evropski parlament in Svet sprejela uredbi št. 422/2014 in št. 423/2014 z dne 16. aprila 2014 o prilagoditvi osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, z učinkom od 1. julija 2011 oz. 1. julija 2012. To je bil del celostnega pristopa za rešitev sporov v zvezi s prilagoditvijo osebnih prejemkov in pokojnin za leti 2011 in 2012 ter prilagoditvijo pokojninskega prispevka za leto 2011, v skladu s katerim je prilagoditev za leto 2011 znašala 0 %, za leto 2012 pa 0,8 %.

Zaradi teh prilagoditev plač in pokojnin osebja EU je potrebna ustrezna retroaktivna prilagoditev stopnje prispevka v pokojninski sistem za leto 2013. Poleg tega je namen člena 19 Priloge XIII h kadrovskim predpisom, kakor so bili nazadnje spremenjeni z Uredbo (EU, Euratom) št. 1023/2013 Evropskega parlamenta in Sveta, institucijam omogočiti, da sprejmejo ustrezne ukrepe za rešitev medsebojnih sporov v zvezi s prilagoditvijo osebnih prejemkov in pokojnin za leti 2011 in 2012 ter prilagoditvijo pokojninskega prispevka za leto 2011 zaradi izvršitve sodbe Sodišča, in sicer ob upoštevanju legitimnega pričakovanja osebja, da institucije vsako leto odločajo o prilagoditvi njihovih osebnih prejemkov in pokojnin ter stopnje prispevka v pokojninski sistem.

V skladu s členom 13 Priloge XII h kadrovskim predpisom je Eurostat predložil poročila o aktuarskih ocenah pokojninskega sistema za leta 2011, 2012 in 2013, ki posodabljajo parametre iz navedene priloge. Iz teh ocen izhaja, da znaša stopnja prispevka, potrebna za ohranitev aktuarskega ravnotežja pokojninskega sistema, 11,0 % osnovne plače za leto 2011[2], 9,9 % osnovne plače za leto 2012[3] in 10,6 % osnovne plače za leto 2013[4]. Za ohranitev aktuarskega ravnotežja pokojninskega sistema uradnikov in drugih uslužbencev Evropske unije bi bilo zato treba stopnjo prispevka prilagoditi na:

· 11,0 % z učinkom od 1. julija 2011,

· 10,0 % z učinkom od 1. julija 2012[5] in

· 10,6 % z učinkom od 1. julija 2013.

Poleg tega v skladu s členom 83a(3) kadrovskih predpisov Svet ob petletni aktuarski oceni v skladu s Prilogo XII za ohranitev ravnotežja sistema odloča o stopnji prispevka v sistem.

Aktuarska ocena pokojninskega sistema za leto 2013 je taka petletna ocena, pri kateri mora Komisija opraviti celovito oceno sistema za to referenčno obdobje, s čimer naj bi se zagotovilo, da uporabljena stopnja pokojninskega prispevka ohranja aktuarsko ravnotežje pokojninskega sistema. Taka petletna ocena nujno predpostavlja določitev stopnje pokojninskega prispevka za leto 2011, ki je Svet še ni dokončno določil, in ponovno prilagoditev stopnje pokojninskega prispevka za leto 2012, kot je navedeno v uvodni izjavi 4 Uredbe Sveta št. 1331/2013 z dne 10. decembra 2013.

V zvezi z letno prilagoditvijo stopnje prispevka v pokojninski sistem za leto 2011 v skladu s členom 83a(4) kadrovskih predpisov teče postopek pred Sodiščem Evropske unije (C-453/12). Vendar pa je Sodišče na prošnjo Komisije ta postopek prekinilo, da bi strankama omogočilo sklenitev dogovora o celostni zakonodajni rešitvi vseh vprašanj, povezanih s stopnjo pokojninskega prispevka, v skladu s sodbo Sodišča v zadevi C-63/12 o letni prilagoditvi osebnih prejemkov in pokojnin za leto 2011, kakor je predvideno v členu 19 Priloge XIII h kadrovskim predpisom. Cilj tega predloga Komisije je utreti pot za rešitev spora v zadevi C-453/12 in preprečiti nadaljnje spore v zvezi s „starimi“ kadrovskimi predpisi.

Zato za zagotovitev, da uporabljena stopnja pokojninskega prispevka ohranja aktuarsko ravnotežje pokojninskega sistema v referenčnem petletnem obdobju, in omogočitev institucijam, kot del celostnega pristopa za rešitev sporov, da sprejmejo potrebne ukrepe v zvezi s prilagoditvijo stopnje pokojninskega prispevka v skladu z načeli lojalnega sodelovanja med institucijami, ter ob upoštevanju legitimnega pričakovanja osebja Komisija predstavlja predlog uredbe Sveta o prilagoditvi stopnje prispevka v pokojninski sistem uradnikov in drugih uslužbencev od 1. julija 2011, 1. julija 2012 in 1. julija 2013.

4. PRORAČUNSKE POSLEDICE

Posledice, ki jih ima za prihodke prilagoditev stopnje prispevka v pokojninski sistem, so podrobno prikazane v oceni finančnih posledic v prilogi k tej uredbi.

2014/0214 (NLE)

Predlog

UREDBA SVETA

o prilagoditvi stopnje prispevka v pokojninski sistem uradnikov in drugih uslužbencev Evropske unije od 1. julija 2011, 1. julija 2012 in 1. julija 2013

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju kadrovskih predpisov za uradnike Evropske unije in pogojev za zaposlitev drugih uslužbencev Evropske unije, določenih z Uredbo (EGS, Euratom, ESPJ) št. 259/68[6], ter zlasti člena 83a kadrovskih predpisov in Priloge XII h kadrovskim predpisom,

ob upoštevanju predloga Evropske komisije,

ob upoštevanju naslednjega:

(1) Namen člena 19 Priloge XIII h kadrovskim predpisom, kakor so bili nazadnje spremenjeni z Uredbo št. 1023/2013 Evropskega parlamenta in Sveta, je institucijam omogočiti, da sprejmejo ustrezne ukrepe za rešitev medsebojnih sporov v zvezi s prilagoditvijo osebnih prejemkov in pokojnin za leti 2011 in 2012 ter prilagoditvijo stopnje prispevka v pokojninski sistem za leto 2011 zaradi izvršitve sodbe Sodišča, in sicer ob upoštevanju legitimnega pričakovanja osebja, da Svet vsako leto odloča o prilagoditvi stopnje prispevka v pokojninski sistem.

(2) Kot del celostnega pristopa za rešitev sporov in zaradi izvršitve sodbe Sodišča v zadevi C-63/12 sta Evropski parlament in Svet sprejela uredbi št. 422/2014 in št. 423/2014 z dne 16. aprila 2014 o prilagoditvi osebnih prejemkov in pokojnin uradnikov in drugih uslužbencev Evropske unije z učinkom od 1. julija 2011 oz. 1. julija 2012. Zaradi teh prilagoditev je potrebna ustrezna retroaktivna prilagoditev stopnje prispevka v pokojninski sistem za leta 2011, 2012 in 2013.

(3) V skladu s členom 13 Priloge XII h kadrovskim predpisom je Eurostat predložil poročila o aktuarskih ocenah pokojninskega sistema za leta 2011, 2012 in 2013, ki posodabljajo parametre iz navedene priloge. Iz teh ocen izhaja, da znaša stopnja prispevka, potrebna za ohranitev aktuarskega ravnotežja pokojninskega sistema, 11,0 % od 1. julija 2011, 10,0 % od 1. julija 2012 in 10,6 % od 1. julija 2013.

(4) Za ohranitev aktuarskega ravnotežja pokojninskega sistema uradnikov in drugih uslužbencev Evropske unije bi bilo zato treba stopnjo prispevka retroaktivno prilagoditi na 11,0 % osnovne plače od 1. julija 2011, 10,0 % osnovne plače od 1. julija 2012 in 10,6 % osnovne plače od 1. julija 2013 –

SPREJEL NASLEDNJO UREDBO:

Člen 1

Z učinkom od:

– 1. julija 2011 znaša stopnja prispevka iz člena 83(2) kadrovskih predpisov 11,0 %,

– 1. julija 2012 znaša stopnja prispevka iz člena 83(2) kadrovskih predpisov 10,0 %,

– 1. julija 2013 znaša stopnja prispevka iz člena 83(2) kadrovskih predpisov 10,6 %.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

OCENA FINANČNIH POSLEDIC ZAKONODAJNEGA PREDLOGA

1. NASLOV PREDLOGA

Predlog uredbe Sveta o prilagoditvi stopnje prispevka v pokojninski sistem uradnikov in drugih uslužbencev Evropske unije od 1. julija 2011, 1. julija 2012 in 1. julija 2013

2. PRORAČUNSKE VRSTICE

Poglavje in člen:

4 0 0 Davek na plače uradnikov in drugih uslužbencev

Ugotovljene pravice za leto 2011 skupaj: 538,2 milijona EUR

Ugotovljene pravice za leto 2012 skupaj: 548,9 milijona EUR

Ugotovljene pravice za leto 2013 skupaj: 569,1 milijona EUR

Proračunska vrstica za leto 2014: 590,5 milijona EUR

4 0 4 Solidarnostna dajatev

Ugotovljene pravice za leto 2011 skupaj: 63,1 milijona EUR

Ugotovljene pravice za leto 2012 skupaj: 64,3 milijona EUR

Proračunska vrstica za leto 2014: 68,3 milijona EUR

4 1 0 Prispevki osebja za pokojninsko zavarovanje

Ugotovljene pravice za leto 2011 skupaj: 456,4 milijona EUR

Ugotovljene pravice za leto 2012 skupaj: 449,3 milijona EUR

Ugotovljene pravice za leto 2013 skupaj: 445,6 milijona EUR

Proračunska vrstica za leto 2014: 435,6 milijona EUR

3. FINANČNE POSLEDICE

¨ Predlog nima finančnih posledic.

ý Predlog nima finančnih posledic za odhodke, ima pa finančne posledice za prihodke, in sicer:

(v mio. EUR, na eno decimalno mesto natančno)

Proračunska vrstica || Prihodki || 6 mesecev od 1. 7. 2011 || 6 mesecev od 1. 1. 2012 || 6 mesecev od 1. 7. 2012 || 6 mesecev od 1. 1. 2013 || 6 mesecev od 1. 7. 2013 || 2014

Člen 4 0 0 || posledice za lastna sredstva || 2,5 || 2,4 || 2,7 || 2,6 || –1,4 || –2,7

Člen 4 0 4 || posledice za lastna sredstva || 0,6 || 0,6 || 0,7 || || || –0,8

Člen 4 1 0 || posledice za lastna sredstva || –11,8 || –11,6 || –12,7 || –12,6 || 6,5 || 12,7

Stanje po ukrepu

|| 2015 || 2016 || 2017 || 2018 || 2019

Člen 4 0 0 || –2,7 || –2,7 || –2,7 || –2,7 || –2,7

Člen 4 0 4 || –0,8 || –0,8 || –0,8 || –0,8 || –0,8

Člen 4 1 0 || 12,7 || 12,7 || 12,7 || 12,7 || 12,7

4. DRUGE PRIPOMBE

Metoda izračuna:

Pokojninski prispevek = novi prispevek – v proračunu določen znesek za tekoče leto Novi prispevek = v proračunu določen znesek x nova stopnja / veljavna stopnja

Vpliv na davčne prihodke (povečanje) = 21-odstotna sprememba pokojninskega prispevka

Vpliv na posebno/solidarnostno dajatev = 5,5-odstotna sprememba pokojninskega prispevka v letih 2011 in 2012, 6-odstotna sprememba pokojninskega prispevka v letu 2014. Posebna dajatev (5,5 %) je prenehala veljati 31. decembra 2012, zato to ne vpliva na ustrezno proračunsko vrstico v letu 2013. Solidarnostna dajatev (6 %) se uporablja od 1. januarja 2014.

[1] Kakršni so veljali pred začetkom veljavnosti Uredbe št. 1023/2013 z dne 22. oktobra 2013.

[2] Poročilo Eurostata z dne 1. septembra 2011 o posodobitvi iz leta 2011 za aktuarsko oceno iz leta 2010 v zvezi s pokojninskim sistemom evropskih uradnikov (Pension Scheme of European Officials – PSEO), str. 6.

[3] Poročilo o posodobitvi iz leta 2012 za aktuarsko oceno iz leta 2011 v zvezi s pokojninskim sistemom evropskih uradnikov, str. 6.

[4] Dodatek z dne 15. maja 2014 k poročilu Eurostata z dne 1. septembra 2013 zaradi prilagoditve plač v skladu z Uredbo (EU) št. 423/2014 Evropskega parlamenta in Sveta z dne 16. aprila 2014, str. 3.

[5] V skladu s členom 83a(4) mora Svet, kadar se pokaže, da je razlika med stopnjo trenutno veljavnega prispevka (11,0 %) in stopnjo, potrebno za ohranitev aktuarskega ravnotežja (9,9 %), najmanj 0,25 točke, v skladu z ureditvijo iz Priloge XII stopnjo prilagoditi. V skladu s členom 2(1) Priloge XII se zaradi prilagoditve prispevek ne sme povečati ali zmanjšati za več kot eno odstotno točko nad oziroma pod stopnjo, veljavno v predhodnem letu. Komisija zato predlaga, da se stopnja prispevka z učinkom od 1. julija 2012 prilagodi na 10,0 %.

[6] UL L 56, 4.3.1968, str. 1.